長句贈弟邦達主簿
作者：姜特立
朝代：宋

paragraphs: 有弟辭我去，明日隔風烟。
茭青嶺頭雲，憶別二十年。
上有古峯巒，下有深澗川。
我昔去家時，過此涕淚漣。
汝今復經行，豈不念鴒原。
人生皆有別，此別有何言。
我年七十四，去日箭脫弦。
汝雖後十年，鬢髮已蒼然。
世味只如此，恩義以爲先。
會少別良多，杯酒且留連。
何以壽卯君，贈之新詩篇。